ועדת המדע והטכנולוגיה, כנסת 20, פרוטוקול מספר 169, 2018-03-12 10:00

אורי מקלב: בוקר טוב לכולם אני מתכבד לפתוח את הישיבה באופן פורמלי לפרוטוקול אחרי זה נתחיל עם דברי התנצלות.

אורי מקלב: אני פותח את הישיבה של ועדת המדע והטכנולוגיה, היום יום שני כ"ה באדר תשע"ח ה-12.3.2018.

אורי מקלב: על סדר יומנו חדשנות טכנולוגית בשירות תהליכי הוראה- למידה פורצי דרך בבתי הספר היסודיים, הצעה לדיון של חבר הכנסת יעקב מרגי ביוזמת חבר הכנסת יעקב מרגי.

אורי מקלב: תיכף חבר הכנסת מרגי יגיע ואנחנו גם נוקיר לו את הפעילות והיום הזה המיחד שהוא מקיים בכנסת.

אורי מקלב: ברשותכם קודם כל אני מתנצל על האיחור בישיבה ויכול להיות שיהיו הפסקות בישיבה, נכנסנו לשבוע האחרון של מושב החורף והוא שבוע די סוער בכנסת.

אורי מקלב: שבוע כזה עם ניסיון לדלג על משברים קואליציוניים כאלה ואחרים שאנחנו מקווים שאנחנו כבר אחרי זה, יהיה לנו המשך של מושב קיץ פורה ויעיל ומועיל ומושב של עשיה, אבל מעבר לזה זה גם השבוע האחרון של מושב החורף וגם שבוע של תקציב, מתכנסים להרבה הצבעות ויש הצבעה בוועדת חוקה שהיא על חודו של קול שהאופוזיציה גורמת לנו להיטלטל, אז יכול להיות שגם באמצע אני אצטרך לעשות עוד משהו, אבל זה לא ימנע מאתנו לתת את כל תשומת הלב לדיון החשוב הזה ביום החשוב הזה.

אורי מקלב: בתחילת דבריי אני רוצה להודות לחברה לישראל וקבוצת XT.

אורי מקלב: חי"ל, החברה לישראל וקבוצת XT, שהם הפילנתרופיה שעומדת מאחורי המיזם "סיסמה לכל תלמיד".

אורי מקלב: הנושא שלכם כפי שהתרשמתי גם בחומר שהגשתם, מאוד משתלב לצרכים ולדרישה ולתרומה הגדולה מאוד שיש בפרויקט שלכם בתחום הלימודים הטכנולוגיים.

אורי מקלב: בוועדת המדע והטכנולוגיה, כמה שאולי נראה למי שלא מכיר את הדיונים שדנים אולי באוניברסיטאות ובמכוני המדע, אנחנו דנים רבות בעתיד המדע והטכנולוגיה, ההשפעה של הטכנולוגיה ואנחנו עוסקים גם רבות בתחום החינוך.

אורי מקלב: אני מקבל בברכה גם אתכם ראשי הערים שנמצאים כאן, שפיניתם מהימים העמוסים שלכם לבוא לכאן ולחזק את הפעילות הטכנולוגית החינוכית שהיא באמת פעילות פורצת דרך וחדשנות בנושא זה, מתוך הכרה והבנה לצרכים של היום.

אורי מקלב: התאמה של היום עם ראייה עתידית, השילוב הזה, לראות מה אנחנו צריכים היום ולא רק להיות המשכיות שהיא מאוד טובה, אבל סדר היום קצת משתנה וצריך לעמוד נכוחה ולראות להקדים את המאוחר.

אורי מקלב: אנחנו כל הזמן חוששים שנוצרים פערים מאוד גדולים והפערים האלה שלא ייווצרו, בכל התחומים.

אורי מקלב: הוועדה הזאת עסוקה רבות בכלל בתחום של פערים בתוך החברה הישראלית, יש התקדמות טכנולוגית מואצת מאוד ואנחנו מעצמה טכנולוגית, אבל מצד שני יכולים להיות פערים מאוד גדולים בנושא הזה, וכשיש פערים זה משפיע על הכלל.

אורי מקלב: אנחנו רוצים להתקדם ושאנחנו משאירים שובל מאוד גדול.

אורי מקלב: זה דבר שאנחנו משקיעים בו הרבה.

אורי מקלב: יחד עם זאת, אנחנו גם רואים את תחום החינוך בכמה היבטים.

אורי מקלב: קודם כל אנחנו רוצים שדור העתיד ישולב, שיהיו לנו מדענים בעלי יכולות כשהמקצוע הזה הוא מקצוע שאנחנו רוצים לתת לו באמת עדיפות, גם אצל בנים, גם בדגש על בנות, עם השקעת משאבים נכונה.

אורי מקלב: החידוש בעשייה שלכם קודם כל להנגיש את החינוך הטכנולוגי בכל מדינת ישראל ולגשר על פערים סוציאליים וגיאוגרפיים באופן כללי וגם לכאלה שמתקשים ולקדם את כל הנושא הזה קדימה, לסחוב את זה קדימה, לחדש בנושא, לראות באמת איך אנחנו מתאימים את ההווה ואת העתיד.

אורי מקלב: אני רוצה להפתיע אתכם, אולי אתם גם יודעים, שיש רצון עז גם מרשויות, גם מבתי ספר, גם מהילדים וגם מההורים לראות את זה באמת ככה, לצאת מקיבעון מסוים ולראות את העתיד בצורה נכונה.

אורי מקלב: יש שיתוף פעולה במיזמים שאני מכיר בין ההורים לבין בתי הספר.

אורי מקלב: בבתי הספר חסרים משאבים אבל גם בהחלט שיתוף הפעולה בין משרד החינוך לבין עוד משרדים אחרים ששותפים, אני חושב שזה דבר מאוד מבורך ונשמח לשמוע מכם את התכניות שלכם, מה אתם עושים, מה התכניות לעתיד.

אורי מקלב: נתחיל עם מצגת.

<מגי אסייג: מנכ"לית סיסמה לכל תלמיד.

<מגי אסייג: באמת כמו שציינת, היכולת של חברת חי"ל, החברה לישראל XT, התורמים המדהימים בעשור האחרון אפשרו לנו להגיע ליום כזה שהוא יום חג מבחינתנו שבה הנהגה הצעירה שהגיעה הבוקר משפרעם, מבית שאן, מדימונה, מכל רחבי הפריפריה של מדינת ישראל.

<מגי אסייג: ילדים בשש בבוקר עלו ואמרו "אנחנו רוצים לקחת חלק במה שקורה במדינת ישראל" גם אנחנו התורמים רוצים לקחת חלק בחינוך אבל גם, יותר מזה, מה שאתה רואה פה, ראשי הערים שהגיעו, מנהלי בתי הספר שהגיעו, מורות שהגיעו והמקסימים האלה הילדים שנמצאים פה ואומרים "אנחנו יודעים לקבל אבל אנחנו יותר מזה יודעים לתת" והנתינה הזאת היא נתינה של חדשנות פורצת דרך, לא כי הם פריפריה אלא נהפוך הוא, הם רק קיבלו הזדמנות שווה והם יראו לך בשעה הקרובה איזה יכולות מדהימות יש להם.

אורי מקלב: הפסקה ואני חוזר.

אורי מקלב: אין לי אפילו מחליף מקום.

<קריאה: לילדים זו הזדמנות לראות איך הכנסת מתנהלת, הצבעות חשובות.

<רפיק חלבי: איך הכנסת לא צריכה להתנהל.

<מגי אסייג: רפיק, זו הדמוקרטיה והיכולת שלנו לחנך להצבעות להיות שותף, להיות חבר כנסת משמעותי כי אם הוא לא יצביע לא יעבור החוק, ותגדלו ותלמדו.

אורי מקלב: עכשיו אנחנו רגועים, אפשר בנוחות ובלי הפסקה להמשיך את הדיון.

אורי מקלב: אני מתנצל מאוד אבל הנה, הילדים, בשבילכם זה תהליך של חקיקה ועבודה בכנסת שהיא לפעמים מדקה לדקה וההחלטות וההצבעות הן דרמטיות.

אורי מקלב: החלטה כזאת, הצבעה, יש לה השלכות מאוד גדולות.

אורי מקלב: זה חקיקה, זה יעלה למליאה השבוע וזה ייכנס לספר החוקים של מדינת ישראל כך שיש הרבה משמעויות להצבעות כאלה בגודל האחריות גם כן.

אורי מקלב: אני מתנצל.

<מגי אסייג: אני אחזור, אני מבקשת להודות על ההזדמנות לשים את זה בסדר היום.

<מגי אסייג: אנחנו כמיזם פילנתרופי מביאים לפריפריה את האפשרות וההזדמנות בדגש על חדשנות טכנולוגית ואת היום הזה והשעה הזו אנחנו רוצים להקדיש למנהיגות הצעירה, למנהלים, למורים לראשי העיר שמבינים שעם חדשנות טכנולוגית מעבר לפדגוגיה, אפשר לייצר את החזון של המיזם הזה שבעצם מכין את הבוגרים לאתגרי המאה ה-21.

<מגי אסייג: מתמטיקה חשוב, אנגלית חשוב, אבל המשמעות האמתית שאנחנו רוצים להעניק לילדים זה את היכולת ללמוד בחשיבה הנדרשת למה שהמאה הזו מאתגרת אותנו.

<מגי אסייג: אנחנו מאפשרים להם את ההזדמנות.

<מגי אסייג: אז עלינו נדבר פחות ונרצה לשמוע את המורים ואת התלמידים.

<מגי אסייג: כדי למקד את היום חילקנו את הנושאים לכל נושא החקר ונחלק את זה על פי נושאים, על פי ישובים, על פי ראשי ערים, אם תרצה להוביל, תרצה שנסייע בהפניה.

אורי מקלב: בבקשה.

<מגי אסייג: אנחנו נתחיל עם בית שאן, עם ראש עירית בית שאן רפי בן שטרית.

אורי מקלב: בית שאן היא רחוקה אבל קרובה ללב.

אורי מקלב: אנחנו זוכים גם לראות נציגים מבית שאן, היא עיר מובילה, אפשר להגיד שהיא כמעט עיר בירה של הצפון.

אורי מקלב: מדברים על הצפון, מדברים על פריפריה, עיר שמשנה את עצמה.

אורי מקלב: אנחנו עוברים דרך בית שאן ורואים את החידושים, רואים את התנופה, רואים באמת את העיר פורחת, מאירה פנים, מסבירה פנים ואנחנו מודים על כל הפעילות הזאת והנה אתם פתוחים לחדשנות ולחינוך טוב שאתם נותנים בעיר, לא סתם הציבור עוד נמצא ובית שאן מתפתחת.

<רפאל בן שטרית: רק בשביל הדברים של יושב הראש היה שווה לעשות את כל הדרך.

אורי מקלב: מכל הלב.

<רפאל בן שטרית: תודה רבה.

<רפאל בן שטרית: בית שאן גם על מפת התקשוב והחדשנות והטכנולוגיה.

<רפאל בן שטרית: נמצאים פה תלמידים של בתי הספר הממלכתיים שלנו גלבוע ותומר, המנהלות מירי עיני ויפעת עזוז, אנחנו שותפים מלאים לפרויקט נפלא, פרויקט שמביא גם צמצום של פערים דיגיטליים, גם את הנושא של תקשוב ואנחנו גם יודעים למנף את זה מעבר לכלי עצמו שהוא כלי חשוב מאוד, בעידן של המחר.

<רפאל בן שטרית: הצלחנו ויחד כמובן עם המטמיעים של סיסמה לכל תלמיד ועם התלמידים והמורים, לפתח אפליקציה ייחודית ומיוחדת שנוגעת בגן הלאומי של העיר בית שאן, העיר הרומית ביזנטית העתיקה שיש לה גם שרידים מהתקופה המקראית ותקופות קדומות יותר ובאמצעות האפליקציה הזאת בעצם תלמידים, תיירים, מבקרים יכולים להגיע לגן הלאומי ולהגיע למקומות מסוימים, אתרים מסוימים, נקודות מסוימות בתוך הגן הלאומי של בית שאן ודרך זה ללמוד על ההיסטוריה המופלאה של העיר, היסטוריה אדירה של אחת מהערים החשובות ביותר בארץ ישראל בתקופות הקדומות אבל גם בתקופה הזאת.

<רפאל בן שטרית: קיימנו יום שיא בהשתתפות תלמידי בית ספר מכל אזור הצפון שהגיעו ליום הזה ובאמצעות אותה אפליקציה שפיתחו אנשי סיסמה לכל תלמיד נחשפו לעושר ההיסטורי, הארכיאולוגי וגם תלמידי העיר בית שאן מגבשים לעצמם את הזהות המקומית, הגאווה המקומית, את ההיכרות שלהם עם האתר ההיסטורי והארכיאולוגי של העיר בית שאן ואני חושב שזה מיזם יוצא מן הכלל, מיזם נפלא שגם, כפי שאמרתי, מסייע בצמצום פערים דיגיטליים אבל גם נותן לתלמידים שלנו כלים ומיומנויות להתמודד עם העולם הטכנולוגי של המחר.

<רפאל בן שטרית: יש לנו מערכת חינוך נפלאה, מנהלות מצוינות ותלמידים שאנחנו גאים בהם ואני חושב שצריך לחזק את הנושא הזה של החדשנות הטכנולוגית בפריפריה, להמשיך ולהנגיש אותה ולתת לה את העדיפויות ואת כל המשאבים הנדרשים.

<רפאל בן שטרית: יישר כח גדול אני רוצה לומר לגברת מגי אסייג המנכ"לית, הרוח החיה מאחורי כל המפעל האדיר והגדול הזה וכמובן להנהלה של המיזם ובהצלחה לכולם.

<רפאל בן שטרית: תודה רבה שהזמנתם אותנו.

אורי מקלב: תודה רפי.

אורי מקלב: היום אפשר להגיד שלכל ילד בבית שאן, לכל משפחה יש מחשב בבית.

<רפאל בן שטרית: אפשר לומר שבכל בית יש לפחות מחשב אחד.

<רפאל בן שטרית: אנחנו גם שותפים לפרויקטים נוספים בתחום של תקשוב כמו מחשב לכל ילד ואחרים, אבל יש בכל בית לפחות מחשב אחד אם לא יותר.

אורי מקלב: כיתות מחשב בבתי ספר פועלות במלוא התפוקה שלהן.

<רפאל בן שטרית: גם בסיוע הנדיב של - - -

<מגי אסייג: חלק מהמיזם זה גם תרומת אמצעי קצה.

<מגי אסייג: גם מחשבים גם הדרכה וגם הסביבה הדיגיטלית.

אורי מקלב: יפה מאוד.

<מגי אסייג: אנחנו נשמח לשמוע מורה, את המורה אושרת ויצמן מבית הספר גלבוע מבית שאן.

<אושרת ויצמן: אני קצת אספר על החשיבה שמאחורי האפליקציה, תוכלו בזמן שאני מספרת להיכנס למכונת הזמן ולהתרשם.

<אושרת ויצמן: מתוך תכנית הלימודים של כיתות ד', כי את התהליך התחלנו ממש בראשית כיתה ד', יש נושא "הישוב שלי" שחשבנו יחד עם המדריכים של סיסמה איך אנחנו הופכים את זה למשהו אחר, לא למידה, לא רק חקר, לא רק עבודות שהם מגישים בסופו של דבר.

<אושרת ויצמן: אז החלטנו שאנחנו רוצים שהתלמידים עצמם יתרמו משהו לקהילה, שייקחו משהו מתוך המחויבות והאחריות האישית שלהם לקהילה עצמה.

<אושרת ויצמן: כך נוצרה האפליקציה שהיא מכונת זמן, כך זה נקרא, היא מחזירה לאחור את תלמידי העיר להיסטוריה המרשימה של בית שאן.

<אושרת ויצמן: המטרה של זה הייתה שתלמידים לא רק מבית שאן, תלמידים מרחבי הארץ יגיעו לישוב וישתמשו - - -

<מגי אסייג: זה לא רעש, אתם שומעים את הילדים החמודים שלנו שמנסים להדגים לכם את האפליקציה.

<מגי אסייג: אתם יכולים להנמיך ולעבור בין מי שלא מכיר.

<אושרת ויצמן: בנוסף לזה לא רק תושבי בית שאן ילדי בית הספר מבית שאן זכו להכיר את האפליקציה אלא גם ילדים מבתי ספר אחרים באזור, שהם בעצם נחשפו, הכירו, העמיקו את הידע שלהם.

<אושרת ויצמן: התלמידים שלי פה יחד איתי מסתובבים ומראים את האפליקציה, אלה תלמידים שמכיתה א' מקבלים תמיכה ועזרה ממדריכי סיסמה לכל תלמיד.

<אושרת ויצמן: בכיתה ד' הם קיבלו את אמצעי הקצה שזה המחשב ההיברידי שאיתו הם לומדים ביום יום בבית הספר.

<אושרת ויצמן: אני מחנכת שמלווה אותם ארבע שנים בלמידה ניידת, עם אמצעי קצה, בלמידה היום יומית שלנו, יכולה לומר שגם התלמידים וגם אני כמורה מתוקשבת וכתלמידים מתוקשבים רכשנו לא מעט מיומנויות בעזרת המדריכים של סיסמה ועל כך אנחנו מוקירים לכם את כל התודה.

<מגי אסייג: תודה רבה.

<מגי אסייג: רוני התלמידה נמצאת איתנו?

<מגי אסייג: את רוצה להגיד לנו מה זה עשה לך כתלמידה?

<רוני ביטון: זה הרחיב את הידע.

אורי מקלב: רוני באיזו כיתה את?

<רוני ביטון: כיתה ו'.

<רוני ביטון: בשנה שעברה סיימנו לפתח את אפליקציית מכונת הזמן.

<רוני ביטון: את האפליקציה פיתחנו באמצעות כלים טכנולוגיים שאותם רכשנו במהלך שש השנים בהן אנחנו נמצאים ולומדים בבית הספר.

<רוני ביטון: בכיתה ג' קיבלנו מסיסמה לכל תלמיד מחשבים היברידיים, שבעצם איתם פיתחנו את האפליקציה.

<רוני ביטון: מטרת האפליקציה היא ללמוד על ההיסטוריה של בית שאן בצורה חווייתית ושונה ולא כמו לימודים רגילים ביום יום.

<מגי אסייג: תודה רוני.

אורי מקלב: אני גם מקבל בברכה את חבר הכנסת יונס ואיל שמכבד אותנו בהשתתפותו.

אורי מקלב: גם את ראש עירית קרית גת אבירם דהרי.

אורי מקלב: בהמשך יצטרף אלינו חבר הכנסת מרגי.

<מגי אסייג: הילדים מסתובבים בין המשתתפים ומראים את האפליקציה, המצגת מלווה עם קצת תמונות שתרגישו אבל ההבדל בין מחשב היברידי, זה הרעיון שאנחנו בעצם מחנכים, זה לא רק ללמידת טאבלט אלא שכל עולם הידע של התלמידים יהיה בעצם במחשב, כאשר הוא הולך ללמידת חקר הוא מפרק את המכשיר ויוצא איתו לשטח לחקור, לחזור, כאשר כל עולם התוכן שלו נשאר פה והסביבה שלו בין אם חברתית, פדגוגית, נשארת במקום אחד.

אורי מקלב: אני לא יודע אם מספיק הדגשתם את זה אבל איך שאני מתרשם, החלק הזה של הלימודים עם היישום, הלימוד עם היישום ביחד הוא החלק המרכזי בעניין הזה, כמו בהרבה דברים.

אורי מקלב: כמו בשפה וכמו בעוד דברים.

אורי מקלב: החלק הלימודי הוא חלק מאוד חשוב.

אורי מקלב: החלק היישומי הוא בעצם מעצים ומשריש ומפנים את הלימודים האלה והאפשרות הזאת על משהו מעשי ליישם את הלימודים, זה מה שמקנה ארגז הכלים את ההפנמה ואת הידע הרב ואת האפשרות להתקדם.

אורי מקלב: זה שלב אחר שלב שמתקדמים בנושא הטכנולוגי וזה באמת חשוב מאוד, בשביל זה צריך פרויקט, בשביל זה צריך הכוונה ולא רק לימודים.

אורי מקלב: אני חושב שכאן הערך המוסף המיוחד שיש לכם גם כן בעניין הזה.

אורי מקלב: מגי, את מכוונת את הדוברים.

<מגי אסייג: אני בחלק הזה באמת אנסה לעזור לך בגלל שאנחנו רוצים לשמור על השילוב של ילדים יחד עם מורים.

אורי מקלב: בינתיים אתם עוברים את זה בהצלחה.

אורי מקלב: זה מגוון, מרתק, זה בסדר גמור.

<מגי אסייג: כדי לסכם את הנושא שכיוונת אליו בערך המוסף והייחודיות אני באמת אבקש ממנהלת בית הספר תומר בבית שאן לתת את הדגש על ייחודיות ה-PBL של למידה.

<מירי עיני: יום נפלא לכולם.

<מירי עיני: אני מנהלת בית הספר תומר בבית שאן.

<מירי עיני: אני אתחיל ואומר, פריפריה אנחנו כבר לא.

<מירי עיני: כי המקום של פריפריה אנחנו נשמעים, השפה הגבוהה, הביטחון העצמי, המקום שאני מאמין בעצמי.

<מירי עיני: אלה הדברים שאנחנו משתדלים להקנות לתלמידינו מכיתה א' אבל במקרה הזה מכיתה ב' ובכלל, בנושא ה-PBL.

<מירי עיני: מה זה בדיוק ה-PBL?

<מירי עיני: הייחודיות שלנו זה דיאלוג וחינוך אישי.

<מירי עיני: כשאנחנו מתחברים לשעה בתוך מהלך יום הלימודים ונכנסים לכיתה עם מספר מורים שהם מנטורים למעשה ואנחנו מובילים תהליכים של עבודת חקר שבסופו של דבר התלמידים עומדים, מייצגים, מדברים, מדברים שפה דבורה, אנחנו מאוד מדגישים את השפה הדבורה.

<מירי עיני: מן הסתם השפה הדבורה מאוד משמעותית, ילד שעולה לכיתה א' במרכז הארץ הוא עולה עם 3,000 מילים, בפריפריה 1,000 מילים אז אנחנו משתדלים להדביק את הפער הזה, והגולם הזה שאנחנו משתמשים בו, הכלים הטכנולוגיים למעשה הם הכלי שנותן לנו את הלמידה האחרת.

<מירי עיני: הלמידה האחרת היא הלמידה המשמעותית.

<מירי עיני: אתה אמרת בדבריך שהלמידה המשמעותית היא למעשה הדבר שמטמיע למידה עצמית אצל התלמיד.

<מירי עיני: ומה זה בכלל?

<מירי עיני: אם אני לומד מתוך ניסיון אז אני יודע שזה הופך להיות לחלק שלי.

<מירי עיני: מה עשה פה כל נושא הסיסמה?

<מירי עיני: חברנו לתהליך פורץ דרך.

<מירי עיני: יצאנו לשטח עם מחשבים היברידיים.

<מירי עיני: יצאנו לשטח, הילדים יוצאים וחוקרים.

<מירי עיני: מגי אמרה שכל המידע והידע נמצא זמין כל רגע נתון.

<מירי עיני: הילד במשך שנה שלמה, אנחנו עובדים על אסטרטגיות למידה, מיומנויות למידה שמשליכים את זה לתהליך היום יומי.

<מירי עיני: זה לא הופך להיות למשהו רגעי.

<מירי עיני: זה הופך לכלי עבודה, מיומנויות למידה ואנחנו הולכים לראות בוגר, איך אנחנו רוצים לראות את הבוגר שלנו אדם שיודע להסתדר בסביבה, מתנהל בפסיפס האנושי, יודע לכבד את הזולת וכבוד האדם בראש ובראשונה.

<מירי עיני: איך אנחנו אומרים?

<מירי עיני: כולנו שונים אבל שווים.

<מירי עיני: המקום הזה שהילדים מקבלים על ידי הדרכה של הסיסמה, המדריכים, וחברנו עם המורים שלנו, זאת אני חושבת מתנה, מגי.

<מירי עיני: צריכים לרדת ולראות את זה במציאות.

<מירי עיני: הלמידה הופכת ללמידה משמעותית כי אנחנו מתחברים גם לחוזקות של הילדים והלמידה הכי אמיתית זה החוזקה.

<מירי עיני: כשאנחנו אומרים חוזקה, אין יותר טוב מזה, כי אתה בא ממקום הכי חזק שלך.

<מירי עיני: בתוך הישוב שלנו, וראש העיר יושב כאן, אנחנו מאוד משתדלים לתת את כל המענה בחינוך הזה.

<מירי עיני: אנחנו התחברנו השנה לכיתות הגבוהות אצלנו ויוצרים אפליקציה, שורשן.

<מירי עיני: הילדים חוקרים על בית שאן ומדינת ישראל.

<מירי עיני: חילקו לעשורים, אתם תראו את זה במיצג בחוץ, וכל מיצג הם יצאו, חקרו, ראיינו, שאלו, התעניינו והם רוצים כרגע להטמיע את זה כמקום קבוע לעוד שנים רבות, שמי שיבוא לבית שאן אורח ולא משנה מי, משתדלים שזה יהיה גם בשפות זרות, שידע ויכיר את בית שאן, ואני מתחברת לראש העיר שלי מר רפי בן שטרית בנושא בית שאן שהייתה עיר מאוד משמעותית ואנחנו רוצים לשגרר אותה.

<מירי עיני: אנחנו רוצים להיות, איך אומרים, מגי, על המפה.

<מירי עיני: לא עוד פריפריה.

<מירי עיני: הכלי הזה הוא למעשה עוזר.

<מירי עיני: תודה רבה ויישר כח.

אורי מקלב: כמו שאמר נפוליאון למי שיש עבר יש לו גם עתיד.

אורי מקלב: כשמתחברים לעבר ויש קשר, זה נותן גם לדעת את השורשים, הוא מתכבד במה שהוא נמצא, באמת יש לזה כמה וכמה יתרונות, הרעיון הוא נפלא.

<מירי עיני: זה הכלי הפשוט, הפשטני כל כך.

אורי מקלב: באמת רעיון נפלא.

אורי מקלב: לקחת טכנולוגיה למקום ישן, אלה חיבורים רבים שאפשר לעשות וזה באמת יפה.

אורי מקלב: איך שלא הופכים אותו, רואים רק את המעלה שלו, מכל הסיבות שבעולם.

<מגי אסייג: תודה.

<מגי אסייג: אני ארצה לעבור לנושא נוסף.

אורי מקלב: את שמה לב שיש פה ראשי ערים וחברי כנסת.

<מגי אסייג: יש פה ראשי ערים וחברי כנסת והם נהנים.

אורי מקלב: כאן אני מתערב, יש כאן חבר כנסת שרוצה לברך, כנראה שיש לו עוד מחויבות אז משהו קצר ונמשיך הלאה.

ואאל יונס: אדוני היושב ראש, חבריי, סוף סוף אני רואה ועדה מעניינת וטובה.

<קריאה: עוד לא התחלת.

<קריאה: אתה בסך הכל חודש.

ואאל יונס: טוב, אבל בחודש הזה הייתי והשתתפתי בהרבה ועדות.

ואאל יונס: אבל באמת חינוך, אמרתי לשר החינוך בנט באיזו שהיא ועדה, בלי חינוך אין כלום.

ואאל יונס: יש אלימות, יש הרבה דברים מעבר לאלימות, בתי הספר חוגגים בגלל האלימות שאנחנו נלחמים בה ובאמת חינוך טוב זה דורות טובים וזה עתיד טוב והעתיד לפנינו, לפניכם הילדים פה.

ואאל יונס: אני מברך את ראש מועצת ערערה שאני בא משם, יוניס מודר, וגם בתי הספר שמשתתפים - - - וגם כבהא, שניהם הגיעו להישגים מאוד מאוד טובים.

ואאל יונס: זה מראה לכם כמה אנחנו דואגים שבאמת יחנכו את הילדים שלנו כמו שצריך, חינוך זה לא רק מדע.

ואאל יונס: אני גם ביקשתי ואבקש הרבה ממש שיעורי חינוך, לחנך את הילדים, לא רק מתמטיקה ואנגלית ומדע.

ואאל יונס: גם צריכים לחנך את הילדים ולהשיג ככה בחינוך את המטרה שלנו.

ואאל יונס: הרי אם אני רופא או מהנדס או עורך דין וחי בחברה שכולה אלימות ופשע ורצח, לא שווה כל הלימודים האלה.

ואאל יונס: אז חינוך זה דרגה ראשונה.

ואאל יונס: אני מברך עוד פעם מי שעמד על הדבר הזה והגיע לפה לכנסת.

ואאל יונס: סיסמה לכל ילד, סוף סוף אני יודע מה הילדים שלי יעשו אחר כך ואני אעקוב אחריהם מהבית.

ואאל יונס: זה מצוין, תבורכו ובהצלחה.

אורי מקלב: תודה על הדברים ועל הברכות.

אורי מקלב: באמת צריך לציין שאנחנו רואים מכל המגזרים כפי שאמרת בדבריך, נמצאים כאן מהמגזר הכללי, המגזר הממלכתי דתי והמגזר הערבי.

<מגי אסייג: מכל המגזרים, יש לנו דרוזים, בעבודה נראה גם צ'רקסים, דרוזים, בדואים, יהודים, ערבים, דתיים חילוניים, לכולם מגיעה הזדמנות שווה והמיזם הזה בראשותו של אודי אנג'ל הוא במגמה לתת לכל ילד במדינת ישראל.

אורי מקלב: תראה את ההתנהלות וההתנהגות היפה של הילדים, באמת יושבים פה ומשתפים פעולה, מאוד מאוד מרשים.

אורי מקלב: זה מחזק אותנו מאוד, באמת יש לנו נוער טוב, ילדים טובים, אנחנו רק צריכים להוציא מהם את זה.

אורי מקלב: מה זה חינוך?

אורי מקלב: מאיפה המילה חינוך?

אורי מקלב: זה להוציא את הפנימה שיש החוצה, או לפתוח את מה שיש בפנים.

אורי מקלב: חונכים בית.

אורי מקלב: מה זה לחנוך בית?

אורי מקלב: בפנים הבית יש את הכל, אנחנו רק פותחים אותו.

אורי מקלב: קוראים לחניכיים שזה המקום היחיד שבעצם השיניים נמצאות.

אורי מקלב: הן צריכות לצאת, זה לא שהן לא - - - אנחנו פשוט מוציאים את מה שיש בכל אחד פנימה.

אורי מקלב: לכל אחד יש את זה רק צריך לתת את המפתח הנכון.

אורי מקלב: את האפשרות לתת לכל אחד להתבטא.

אורי מקלב: זה בא לידי ביטוי בהרבה דיונים שיש פה, אנחנו חושבים שהחינוך הטכנולוגי צריך להגיע אפילו מגן הילדים.

אורי מקלב: יש כאלה שלא יודעים שיש להם את זה.

אורי מקלב: אנחנו לא מגרים אותם לראות.

אורי מקלב: בסופו של דבר, כשהם ילמדו את הפיזיקה והמתמטיקה, מקצועות שמביאים אותם לכל המקצועות שאנחנו מאוד חושבים שהם מקצועות נחוצים שמביאים אותם בסוף למדע וטכנולוגיה.

אורי מקלב: זה צריך לבוא ממשיכה מגיל צעיר.

אורי מקלב: היום גם משרד החינוך בטח גם יגיד את זה.

אורי מקלב: מגיל הגנים אנחנו כבר עושים את זה, משרד המדע והטכנולוגיה שם דגש היום למשל על קייטנות טכנולוגיות, הכל כדי שתהיה המשיכה ולגרות ולהראות שיש לך את הנטייה, את הכישורים ואתה יכול, אתה רק לא נפתח אליהם.

אורי מקלב: נפתח להם שיש להם את האפשרויות, זה גם יביא אותם מתוך זה והוא אומר "זה מעניין, אז באמת כדאי לי - - - אני רוצה להגיע למיזמים ולעוד דבירם חשובים ובשביל זה אני צריך ללמוד את המקצועות המתאימים וללכת לכיוונים האלה".

אורי מקלב: אני ארצה שנציג עכשיו עוד פרויקט מיוחד שנעשה שאנחנו מאפשרים את הפלטפורמה.

אורי מקלב: הפרויקט הוא חקר החלל.

אורי מקלב: חקר החלל המיוחד הזה שאני אזמין את ראש עירית שפרעם אמין ענבתאוי להתחיל להסביר איך ילדים משפרעם יחד עם ילדים משדרות חוקרים על החלל בסביבה טכנולוגית ובסוף גם מגיעים למפגשים פיזיים.

אורי מקלב: משהו מדהים שאני אבקש אותם להסביר לכם ולהציג מה הם עשו.

אורי מקלב: אתה יודע שאנחנו ועדת המדע והטכנולוגיה והיה לזה שם בעבר ועדת המדע והטכנולוגיה והחלל.

אורי מקלב: גם משרד המדע נקרא משרד המדע הטכנולוגיה והחלל, אבל קיצרו את זה כדי לא להקשות על האנשים, אבל אתה נמצא במקום הנכון.

<אמין ענבתאוי: אוקיי.

<אמין ענבתאוי: בוקר טוב לכולם, תודה מגי.

<אמין ענבתאוי: כבוד היושב ראש, בואי לירושלים ביום הזה כמובן, היו מאחוריו כמה מניעים / מטרות ויעדים.

<אמין ענבתאוי: אחד מהם כמובן להגיד תודה ראשית כל ברשותך היו"ר והוועדה, תודה ליו"ר המיזם, ראשית כל אני מתחיל ולא מסיים בזה דווקא, כי בלעדיו לא היינו יושבים פה היום, יו"ר המיזם היקר אודי אנג'ל, למנכ"לית המיזם מגי אסייג ולך כבוד היושב ראש והוועדה על ההזדמנות למפגש שאין חשוב ממנו שמאגד בתוכו ראשי ערים, מנהלים, תלמידים בעיקר.

<אמין ענבתאוי: מה גם שאנחנו מדברים על נושא שהוא נשגב ממש, וזה לא רק חינוך אלא חינוך איך שאני הבנתי ואני אומר כמה מילים בכללי על הפרויקט של סיסמה לכל תלמיד, חינוך, חינוך לערכים, חינוך לשיתוף פעולה בין מגזרי, בין לאומי, אנחנו מדברים על פרויקט משותף ערבים ויהודים, מגי אמרה שפרעם ושדרות, לפני זה היו ישובים אחרים, אחרי זה יהיו עוד ישובים אחרים.

<אמין ענבתאוי: אז חינוך, חינוך לערכים, לשיתוף, ליצירתיות, לחדשנות, לפריצת דרך.

<אמין ענבתאוי: הרי כולנו מסכימים ואין חולק על כך שמדע בכלל, לא רק חדשנות טכנולוגית אלא מדע בכלל, ידע ומידע זה מקור ומשאב כוח אדיר.

<אמין ענבתאוי: הסיסמה לכל תלמיד מספקת פלטפורמה כדוגמה ומודל לחיקוי איך כוח כזה יכול להיות באמת מנוף לשינוי לטובה, לשינוי חיובי.

<אמין ענבתאוי: כי אי אפשר לחלום היום על חינוך לערכים וחינוך ליצירתיות ופריצת דרך ומנהיגות צעירה שתוביל בלי טכנולוגיה כמובן.

<אמין ענבתאוי: הפרויקט הזה לא יודע אם התכוונו מראש, מאגם ומאגד את הכל במכלול אחד.

<אמין ענבתאוי: לכן אנחנו על זה מודים.

<אמין ענבתאוי: אני באתי להגיד כאן שאני מאוד גאה בישוב שלי שפרעם, שהיה אחד מהישובים הראשונים והמובילים בלקלוט ולהפעיל את הפרויקט הכה חשוב כמו סיסמה לכל תלמיד וכל בתי הספר היסודיים שותפים בו.

<אמין ענבתאוי: אני כבר מלכתחילה אמרתי "חבר'ה, יש מקום כמובן להרחיב את היריעה, לשתף גם תלמידים יותר מבוגרים, שכבות יותר מתקדמות ולשתף גם את הקהילה" אפרופו אפליקציות ושיתוף, אנחנו כמובן עשינו צעדים מאוד חשובים ועל זה אני רוצה להגיד תודה כמובן למנהלים הנמצאים ושלא נמצאים כאן, שגם כן מובילים את זה בהצלחה רבה.

<אמין ענבתאוי: אמירה למקבלי ההחלטות, הרי אם נשנה בכל תחום כל שינוי חיובי זה ישרת את כולנו יחד.

<אמין ענבתאוי: את היקום כולו.

<אמין ענבתאוי: לכן הגדולה בשימת פוקוס ודגש על לעשות את זה במשותף, ואני מדבר פה על ערבים ויהודים כאחד כי אנחנו אזרחים באותה מדינה.

<אמין ענבתאוי: כל שינוי בלי יוצא מהכלל במדע בכלל, באיכות סביבה, בביטחון לכולנו, בשיתופי פעולה תרבותיים, הרי בסוף הכלל שחייב להנחות את כולנו, לא יעזור בית דין, אם טוב לך טוב לי.

<אמין ענבתאוי: חייב להיות חוצה גבולות של ישוב, לאום, דת גזע מין ועדה.

<אמין ענבתאוי: עוד פעם, סיסמה לכל תלמיד איך שאני עד לזה, מהווה את הפלטפורמה האידיאלית, האופטימלית כמובן לזה.

<אמין ענבתאוי: על כן אני אסיים במשפט אחד לתלמידות והתלמידים היקרים מכל שפרעם, מכל בתי הספר ומכל הישובים כמובן, הרי בסוף מדברים שזה אינטרס אחד של כולנו כאזרחי אותה מדינה, מעבר לכך אפילו כבני אדם, לשלב ידיים לאגם משאבים, להפיק מלמידת עמיתים ולהתקדם הלאה.

<אמין ענבתאוי: אז תלמידי היקרים משפרעם ובכלל, תודה לכם ובהצלחה.

<אמין ענבתאוי: אתם הרי אלה שתקבלו את השרביט מאתנו בעתיד, לכך תתייחסו.

אורי מקלב: רק שנקבל פרופורציה, כמה בתי ספר יסודיים יש בשפרעם, או כמה כיתות?

<אמין ענבתאוי: בסך הכל 23 בתי ספר יש לנו בישוב.

אורי מקלב: של יסודי?

<אמין ענבתאוי: לא, בכלל.

<אמין ענבתאוי: 12 בתי ספר יסודיים.

<מגי אסייג: מתוכם 12 יסודיים, בכולם נמצאת סיסמה לכל ילד.

<אמין ענבתאוי: כולם בפרויקט.

אורי מקלב: יפה מאוד.

<מגי אסייג: נבקש ממנהלת בית הספר - - - להסביר על פרויקט החלל.

<זינה עליאן: שלום לכולכם.

<זינה עליאן: אני מנהלת בית הספר היסודי אלעין בשפרעם, בית ספר למדע וטכנולוגיה.

<זינה עליאן: בבית ספרנו הצבנו כמה מטרות חשובות - - -

אורי מקלב: כמה כיתות יש?

אורי מקלב: כיתה אחת מכל שכבה או יש כיתות מקבילות?

<זינה עליאן: 14 כיתות בבית הספר.

<זינה עליאן: הצבנו לעצמנו כמה מטרות מרכזיות וחשובות.

<זינה עליאן: התחלנו בשילוב הטכנולוגיה בלמידת החקר ובחיים המשותפים, הדו קיום.

<זינה עליאן: אני לא יודעת אם כולכם יודעים ויש לכם מידע על העיר שפרעם, שפרעם היא עיר מאוד מיוחדת במרקם שלה.

<זינה עליאן: יש בשפרעם דרוזים, מוסלמים, נוצרים, יש בית כנסת בשפרעם ומכאן ראינו שבאמת החובה שלנו, אני מרשה לעצמי להגיד שנהיה השגרירים של הצפון של החיים המשותפים.

<זינה עליאן: התחלנו בחקר עם בית ספר למדע בשדרות, זאת השנה הרביעית שאנחנו בשיתוף פעולה מלא, על מנת באמת להצליח להגיע ללמידה חשובה טובה ואיכותית, אנחנו חייבים תקשורת טובה.

<זינה עליאן: אנחנו מדברים על הצפון והדרום.

<זינה עליאן: תקשורת טובה מתאפשרת לנו דרך הטכנולוגיה החדשנית שבאמת מספקים לנו ומדריכים ומלווים אותנו באמת בעבודה יסודית ומעמיקה, המטמיעים של סיסמה לכל תלמיד ומיזם הסיסמה.

<זינה עליאן: אנחנו בשפרעם תמיד שמחים באמת ופתוחים תמיד לארח וזו לא הפעם הראשונה שאנחנו מארחים.

<זינה עליאן: בשבוע שעבר חגגנו פורים בבית הספר, שזה היה דרך המטמיעים של הסיסמה, האמצעים הטכנולוגיים שהם נותנים לנו ועוזרים לנו לקדם ולהשיג מטרות.

<זינה עליאן: בשם ראש העיר כולכם מוזמנים לבקר בעיר שפרעם בשמחה רבה.

אורי מקלב: ההורים משתפים פעולה?

<זינה עליאן: מאוד.

אורי מקלב: מרוצים בגלל שהם גם רואים עין בעין.

<זינה עליאן: בטח.

<זינה עליאן: כן.

אורי מקלב: יש היום בכל כיתה מחשב?

<זינה עליאן: בכל כיתה מחשב, מקרן.

<זינה עליאן: בכל כיתה, גם לתלמידים בבית.

אורי מקלב: הכל זה דרך סיסמה לכל תלמיד?

<מגי אסייג: לא.

<מגי אסייג: יש פה את נציגת משרד החינוך, יש את תכנית התקשוב הלאומית שבחלק מהתכנית יהיו גם אמצעי קצה שהתכנית נתנה לבית הספר.

<מגי אסייג: מדינת ישראל, בבית ספר של 300-400 תלמידים מייצרת כיתת מחשבים במקרה הטוב.

<מגי אסייג: אנחנו עוזרים מאוד עם כל מה שצריך להוסיף.

אורי מקלב: תיכף נשמע מה היום ההנחיות להורים, איך לשלב את הלמידה יחד עם המחשוב, אבל זה יהיה כשמשרד החינוך יקבל את רשות הדיבור.

<מגי אסייג: כן.

<מגי אסייג: אני רוצה את המורה משדרות, את ליזט, שתסביר את שיתוף הפעולה.

<ליזט זאנה: אני מורה למדעים משדרות.

<ליזט זאנה: לפני שלוש שנים יצרנו קשר דרך סיסמה עם בית ספר בשפרעם לבצע איזה שהוא תהליך סקר שיתופי.

אורי מקלב: בית הספר בשדרות הוא בית ספר למדע וטכנולוגיה או בית ספר יסודי רגיל?

<ליזט זאנה: עכשיו אנחנו לקראת מדע וטכנולוגיה יצירתית.

<ליזט זאנה: כרגע הוא היה בית ספר למדעים.

<ליזט זאנה: התחלנו מפרויקט חקר כמו שכל כיתות ה', ו' עושים, תהליכי חקר בנושא חלל, לקחנו את הנושא של פסולת בחלל, ביחד עם המטמיע בשדרות ושפרעם יצרנו באתר איזה שהוא פורמט של תהליך חקר בעברית ובערבית, זאת אומרת שבהתחלה תלמידים לא ראו אחד את השני פיזית כי זה צפון ודרום, אז הם התכתבו דרך מסמכים שיתופיים.

<ליזט זאנה: זאת אומרת אם הקרנו סרטון, אז התלמידים התכתבו סינכרונית במסמך שיתופי והם ראו את התשובות האחד של השני.

<ליזט זאנה: בשפרעם היו תלמידים שכתבו בערבית ואצלנו כתבו בעברית וכדי להבין אחד את השני היה גוגל טרנסלייט וכך הם יצרו תקשורת אחד עם השני.

<ליזט זאנה: הצגנו את הפרויקט הזה בכנס חינוך וחלל על שם אילן ואסף רמון ז"ל, גם בשנה השנייה הצגנו את המאדים, ביתה השני של האנושות.

<ליזט זאנה: כמו שאמרו כאן, שחובה על כל בני האדם לשמור על הכבוד שלנו ועל הרצון לחיות.

<ליזט זאנה: חשבנו ופיתחנו כל מיני אפשרויות איך לחיות במאדים.

<ליזט זאנה: בשנה השלישית החלטנו שאנחנו נפגשים פיזית, יצאנו לטיול שנתי של כיתות ה'-ו', וכאן אנחנו רואים בתמונה את הסיור שהם עשו לנו בשפרעם ואני רוצה לציין שהם לקחו אותנו לבית הספר בשפרעם והם מאוד כיבדו את ההחלטה של ההורים ושלנו לא להיכנס לכנסיה, באמת מרצון טוב.

<ליזט זאנה: כי הסברנו להם את הדעה שלנו למה אסור לנו, כיבדו אותנו, ביקשנו אוכל כשר, הם היו פתוחים להצעות, אירחו אותנו, ביצעו לנו פעילויות מתוקשבות, הילדים מאוד נהנו והשנה המשכנו את זה עם תהליך של ייצור אפליקציה.

<ליזט זאנה: הם ייצרו אפליקציה איך האסטרונאוט יחיה במאדים, איזו תזונה, איזה כושר גופני עליו לספק, הם עשו את זה גם דרך המסמכים השיתופיים.

<ליזט זאנה: אני רוצה לסכם במשפט אחד, השמיים הם הגבול והדרך דרך ארץ.

אורי מקלב: אתם מראים שהשמיים לא הגבול, אתם מגיעים עד החלל.

<ליזט זאנה: יש הרבה ערכים שנתרמנו מהם כי באמת אנחנו באים ממקום, כשהתחלתי את התהליך ואמרתי להם "שפרעם" אמרו לי "ליזט, לכי לבית ספר דתי, לכי לבית ספר ממלכתי, חסרים בתי ספר שתעשי איתם תהליכי חקר שיתופיים" אמרתי "לא, אני רוצה לשבור את המוסכמות, אני רוצה מגזר אחר, אני רוצה שהם יראו שהם בני אדם כמונו, אנחנו לא שונים מאף אחד.

<ליזט זאנה: אני מברכת אותה בחגים, פתאום אנחנו מגלים שיתרו, אנחנו גם חוגגים, יש עדה מסוימת שחוגגת את חג יתרו וגם הם חוגגים.

<ליזט זאנה: אנחנו מאחלים אחד לשני חג שמח ואנחנו מתעדכנים ויצרנו קשר מאוד טוב.

אורי מקלב: יפה.

אורי מקלב: זו באמת פעילות, ללמוד ערכים מוספים בנוסף לטכנולוגיה וזה יפה מאוד, השילוב הזה.

<מגי אסייג: זו החוזקה האמיתית של המיזם הזה מעבר לטכנולוגיה.

אורי מקלב: טוב שאתם נמצאים.

אורי מקלב: לפעמים מערכת גדולה לא יכולה לעשות את זה.

אורי מקלב: אבל כשיש מערכת שעומדת בצד והיא קומפקטית וצריך להניע דבר כזה, הרי צריך מישהו שיניע - - -

<מגי אסייג: אנחנו מאוד רוצים להניע, נשמח אם המערכת הגדולה והחוקים יאפשרו לעוד משאבים לעוד ילדים.

<מגי אסייג: אנחנו אבל רוצים לשמוע את התלמידה הדר עזריאלי משדרות שתסביר לנו מה האפליקציה עושה.

<הדר עזריאל: במהלך פיתוח האפליקציה אנחנו חקרנו בעזרת אתר סיסמה לכל תלמיד, דרך כל מיני אתרים שהמורה והמטמיע הקצו לנו, אנחנו בעצם עיצבנו את כל האפליקציה במצגת והמטמיע ואתר סיסמה לכל תלמיד עזרו לנו לפתח את האפליקציה הזאת.

<הדר עזריאל: האפליקציה מראה לאסטרונאוטים איזה אוכל הם צריכים לאכול, למה הם צריכים לאכול ספציפית את האוכל הזה וגם נתנו להם כל מיני אופציות של ארוחות ערב, צהריים בוקר וביניים.

<הדר עזריאל: נתנו שם תפריט מפורט שיש בו כמה אופציות ולא רק אחת.

<הדר עזריאל: באפליקציה משולב גם איזו פעילות גופנית הם צריכים לעשות וכמה זמן הם צריכים לעשות ולמה.

אורי מקלב: תני לנו דוגמה אחת במה הם שונים מאתנו, באוכל למשל או בפעילות גופנית יותר.

אורי מקלב: מה הם צריכים לעשות שכאן בארץ הם לא יכולים לעשות או בדיוק הפוך?

<הדר עזריאל: מאוד חשוב להקפיד על פעילות גופנית בחלל מכיוון שזה יכול לגרום לתופעות לוואי בגוף של האסטרונאוטים והתזונה שונה בחלל מכיוון שכאשר אסטרונאוט אוכל את הארוחה שלו, היא צריכה לספק לו את כל הוויטמינים הדרושים לו לכוח ולחלבונים שמסייעים לגוף.

אורי מקלב: אתגרתי אותך ועמדת באמת בכבוד.

אורי מקלב: שלא מישהו יחשוב שאולי נתנו לך לדקלם משהו אבל שאלתי שאלה שלא חשבו שתישאל, ועמדת וראינו שאתם מבינים ושוחים ויודעים את החומר.

אורי מקלב: מאוד יפה.

אורי מקלב: מחיאות כפיים.

<מגי אסייג: ניתן גם לתלמיד משפרעם כרמי מוראד להגיד משהו על האפליקציה.

<מוראד כרמי: שלום.

<מוראד כרמי: השנה לקחנו חלק בפרויקט חקר חלל שמתקיים השנה הרביעית בית ספרנו מול תלמידי בית ספר אלון למדעים בשדרות.

אורי מקלב: חבר הכנסת מרגי, אתה רוצה לשמוע את הילד ואחר כך לדבר?

יעקב מרגי: אני רוצה רק להיות נוכח.

אורי מקלב: זה ילד משפרעם שביחד בשיתוף פעולה עם בתי ספר בשדרות יש להם מיזם משותף בנושא החלל, פעילות בחלל, תזונה בחלל.

יעקב מרגי: אני אציג את עצמי.

יעקב מרגי: חבר הכנסת יעקב מרגי, יו"ר ועדת החינוך התרבות והספורט של הכנסת, הכבוד הוא לי לארח אתכם היום ואני אלווה אתכם במשך כל היום.

אורי מקלב: הוא הציג את עצמו, אני לא אוותר לו במקרה הזה.

אורי מקלב: הוא הציג את עצמו מאוד בצניעות.

אורי מקלב: אז באמת חבר הכנסת יעקב מרגי יו"ר ועדת החינוך פועל רבות למען החינוך בישראל על כל שלוחותיו, בין בחינוך המיוחד, בחינוך הרגיל, החינוך היסודי והעל יסודי, מעבר לנושא של האקדמיה.

אורי מקלב: מותר לי להגיד לך בהזדמנות, אנחנו גם יושבים אחד ליד השני בכנסת אז אנחנו גם מתוודעים יותר לעבודה המשותפת, חבר הכנסת יעקב מרגי היה בקדנציה הקודמת בכנסת ה-19 שר במדינת ישראל.

אורי מקלב: אני לא הבנתי, אמרתי איך שר במדינת ישראל הולך להיות חבר כנסת, גם כיושב ראש ועדה, זה נראה לי משהו שקשה להתרגל אליו ולעשות את העבודה המשותפת, הסיזיפית שיש בכנסת כיו"ר ועדה שהיא תובענית מאוד, על ציר זמן של פתיחת שנת הלימודים, חופשים, בעיות גדולות במערכת החינוך.

אורי מקלב: הוא השכיל לעשות את שיתוף הפעולה בין המשרד לביננו כגוף מפקח ולהגיע לשיתוף פעולה בלתי רגיל עם מערכת יחסים שרק מקדמת את החינוך בישראל, מעמיקה אותו משביחה אותו ולא עסוקים כל היום בוויכוחים על העבר אלא הפוך, רק רואים את פני העתיד.

אורי מקלב: מאוד טבעי, מי שעוקב אחרי הפעילות שלך, שאתה יוזם יום מיוחד כזה, אתה רואה את הצרכים של מדינת ישראל, אתה רואה את פני העתיד, אתה רואה איפה צריך לשים את הדגשים, אבל אני לא יכול להגיד שמעבודת שר שמוכיח, מה שנקרא סופו גם מוכיח את תחילתו.

אורי מקלב: עבודת שר לא תמיד קרובה אלינו, אבל כשאנחנו רואים את העבודה המתמידה, הצמודה, העיקשת שלך אבל בנועם באופן מיוחד, בכל דבר, ולהגיע להישגים גדולים, אז כאן המקום לברך אותך.

יעקב מרגי: עד לפני שנה הייתי מסמיק, בשנה האחרונה - - -

אורי מקלב: התחשלת בעניין הזה.

אורי מקלב: לא, אתה מסמיק כשזה לא דברי אמת.

אורי מקלב: ואלה דברי אמת, אי אפשר להתכחש לזה.

יעקב מרגי: הסכמתי, לא בגלל שזה יעקב מרגי, שתבינו שהכנסת היא לא כפי שהיא נתפסת, לא במסך ולא בתקשורת.

יעקב מרגי: יש באמת את מה שמציגים, אבל זה חלק קטן ממה שקורה באמת.

יעקב מרגי: הדיונים האיכותיים, השינויים המשמעותיים הם באולמות האלה, בוועדות.

יעקב מרגי: חברי הכנסת יושבים, חבר הכנסת אורי מקלב מוביל כבר כמה שנים בנוכחות, בהתמדה שלו בכנסת יותר מכל חברי הכנסת האחרים.

יעקב מרגי: אנחנו משקיעים כאן לטובת הכלל.

יעקב מרגי: לא תמיד רואים, מעדיפים לשדר את אותן התכתשויות מילוליות בין חברי הכנסת.

יעקב מרגי: לכן הסכמתי שהוא ירחיב, אבל מעבר לזה עד כאן, עכשיו הבמה שלהם.

<מגי אסייג: עצרנו את כרמי מוראד.

<מגי אסייג: אנחנו מדברים כרגע על תחום חקר החלל בין שפרעם לשדרות והתלמיד משפרעם יסביר לנו על האפליקציה שהוא עשה.

<מוראד כרמי: שלום.

<מוראד כרמי: אני כרמי מוראד מבית ספר בשפרעם.

<מוראד כרמי: השנה לקחתי חלק בפרויקט חקר חלל שמתקיים השנה הרביעית בית ספרנו מול תלמידי בית ספר אלון למדעים בשדרות.

<מוראד כרמי: במסגרת הפרויקט חקרנו ולמדנו את אפשרות החיים על פני המאדים, ביתה השני של האנושות.

<מוראד כרמי: יצרנו אפליקציה שיכולה לעזור לאסטרונאוטים בחלל ששומרת על הכושר שלהם ועל תזונה נכונה.

<מוראד כרמי: היינו צריכים לחקור מהי תזונה נכונה בכלל ולהתאים אותה לצרכים המיוחדים בחלל.

<מוראד כרמי: את האפליקציה אפשר להתקין על השעונים של האסטרונאוטים והוא - - - כשצריך.

<מוראד כרמי: נושא החקר היה מאוד מעניין.

<מוראד כרמי: בנוסף, רכשנו במהלכו מגוון כלים טכנולוגיים חדשניים, למדנו איך ליצור אפליקציות, מצגות אינטראקטיביות חידונים ועוד.

<מוראד כרמי: תוכלו להתרשם כאן בפוסטר ולהתנסות באפליקציה שפיתחנו.

<מגי אסייג: יש אפליקציה ביניכם פה, בגלל שהתחלנו באיחור אנחנו מנסים לקצר לכם.

<מגי אסייג: מה שלא תספיקו לראות ועוד תרצו לשמוע יש בחוץ בוועדות, ומורד, היית מקסים.

<מגי אסייג: העברית שלך יפה מאוד.

יעקב מרגי: יש תערוכה יפהפייה בקומות הכנסת.

אורי מקלב: במקום לבקש מהאסטרונאוטים שיבואו לבקר, בעתיד הלא רחוק אתם תעלו לחלל לראות אם הם מיישמים את האפליקציה שלכם ואם הם משתמשים.

אורי מקלב: זה לא משהו בדיוני.

<מגי אסייג: אחרי ששפרעם ושדרות יצרו את התהליך, אז בנצרת עלית הגביהו ואמרו "רגע, אם אתם חוקרים על החלל" יש פה את מנהלת בית הספר נצרת עלית שלקחה את הנושא, אנחנו נחלק לכולם.

<מגי אסייג: איך אפשר ללמוד על החלל בצורה עוד יותר מתקדמת.

<קריאה: מחיאות כפיים גם למוראד.

<מגי אסייג: ברור.

אורי מקלב: יפה מאוד.

אורי מקלב: באמת יפה מאוד.

<מגי אסייג: אני מזכירה לפורום פה שאלה ילדים בני עשר בכיתות ה'-ו' בבתי ספר יסודיים.

<מגי אסייג: זה לא אקדמיה.

אורי מקלב: יש לציין את ההתבטאות שלהם ואת ההבנה שלהם ולראות שהם נמצאים בתוך העניין הזה חזק מאוד.

אורי מקלב: בבקשה המנהלת.

<מרים כהן: בוקר טוב, תודה על הכבוד וההזדמנות להשתתף בפורום המכובד הזה.

<מרים כהן: אני מנהלת היסודי קהילתי למדעים ומצוינות נטופה נצרת עלית.

<מרים כהן: בית הספר נטופה חרט על דגלו קידום חדשנות טכנולוגית בתחום החינוך.

<מרים כהן: בהמשך לדברים הנפלאים ששמענו קודם - - -

יעקב מרגי: ועדת החינוך ביקרה בו בשנה שעברה.

<מרים כהן: נכון.

אורי מקלב: זה נכון שיש חלק גדול מהתלמידים שלא גרים דווקא בנצרת?

אורי מקלב: כל התלמידים הם מנצרת עלית?

<מרים כהן: התלמידים בבית הספר שלי הם מהעיר נצרת עלית.

אורי מקלב: כמה כיתות יש?

<מרים כהן: שמונה כיתות.

<מרים כהן: אנחנו בית ספר קטן יחסית, אבל אנחנו מדברים על איכות.

<מרים כהן: משתדלים לפחות.

<מרים כהן: אנחנו בחרנו להתמקד בפן נוסף של לימודי אסטרונומיה בבית הספר על ידי פיתוח אפליקציה ייחודית המדמה למעשה מסע תלת ממדי במערכת השמש.

<מרים כהן: התלמידים עבדו כאן עם חברת הייטק, התהליך חשוב מאוד, פתחנו צוהר, אימוץ והטמעה של טכנולוגיה מתקדמת מהווה למעשה את הפעילות הקיימת בבית הספר בפלנטריום שהקימו התלמידים והם בעצמם מפעילים ומלמדים בו תלמידים אחרים מבית הספר ומהעיר נצרת עלית.

<מרים כהן: כמובן שכבר נוצרו כאן איזה שהם קשרים ויוזמנו גם תלמידים מחוץ לעיר בשמחה רבה.

<מרים כהן: על ידי כך אנחנו למעשה מפתחים אצל התלמידים מעורבות, יצירתיות, חשיבה מקורית לצד מוטיבציה מוגברת, עניין, משמעות בתהליך הלמידה, ושל יצירת רלבנטיות בסנכרון עם ההתקדמות הטכנולוגית המואצת בכל העולם.

<מרים כהן: כלל התפיסה של למידה אחרת, פריצת גבולות הכיתה, שיתופי פעולה מדהימים עם בתי ספר אחרים, מתאפשר בשל ביסוס סביבות למידה חדשניות, ליווי ותמיכה מקצועי מכל הלב, מסיבי מאוד, של אנשי סיסמה לכל תלמיד, מנכ"לית המיזם היא שותפה אמיתית לדרך, לכבוד הוא לנו.

<מרים כהן: נמצאים איתנו כאן חלק מחברי צוות פס"ח, הקמנו צוות מיוחד בבית הספר, הוא נקרא צוות פס"ח, פיתוח סביבת חלל.

<מרים כהן: נמצאים כאן עילאי, גיל, סהר ואיתי סבג, תלמיד כיתה ו' שיסביר לכם.

<מרים כהן: בבקשה איתי.

<איתי סבג: אנחנו בעצם בית הספר הראשון בארץ שהצליח לפתח בעצמו אפליקציית מציאות מדומה בנושא החלל, שזה מהש אתם רואים פה.

<מגי אסייג: אתם יכולים לחלק לחברי הכנסת שהם יראו תוך כדי?

<מגי אסייג: בואו תחלקו.

<איתי סבג: התחלנו מהרעיון של מירי שבעצם התפתח אחרי זה למשהו מדהים.

<איתי סבג: בהתחלה חקרנו על מערכת השמש והשארנו את הידע שלנו וכתבנו תסריט שנשלח לחברת ההייטק ספרטנס, וסיסמה לכל תלמיד.

<איתי סבג: לאחר מכן בחרנו את הקריינית וניהלנו בינינו משוב לאורך כל הדרך עד להגעת התוצר.

<איתי סבג: אנחנו מאמינים שהתוצר שלנו יכול בעצם לפתח את המוטיבציה ללמידה ולפיתוח אפליקציות נוספות בתחומים אחרים.

<איתי סבג: במשך תהליך פיתוח התוצר נחשפנו באמצעות סיסמה לכל תלמיד לפרויקט החלל השיתופי בין שפרעם לשדרות ששמעתם לפני רגע, וחשבנו איך אפשר לעזור להם עם הנושא הטכנולוגי.

<איתי סבג: התוצר שלנו יכול בעצם לדמות לאסטרונאוט מסע במערכת השמש כשהוא עוד על פני כדור הארץ וכך הוא יכול לחקור על כל הפלנטות וכל האזור שם.

<מגי אסייג: תלמידים תעזרו להם להסביר איך לוחצים פה, כל הכבוד לך.

<איתי סבג: אני מזמין את חברי הצוות לעשות לכם את ההדגמה.

<מגי אסייג: תדגימו כדי שנראה מה אתם רואים בדיוק, איך אנחנו יכולים לראות שיעור בחלל.

<מגי אסייג: ככה לומדים בעצם כאשר יש יזמות, מוטיבציה, חדשנות, מנהלים, תלמידים, ראשי עיר שנותנים לזה את המקום של חדשנות ופריצת דרך וכל הכבוד לכולם.

אורי מקלב: מרשים מאוד.

אורי מקלב: מאוד יפה.

יעקב מרגי: אני לא רציתי לחזור למציאות.

אורי מקלב: 450 מעלות צלזיוס נשמע לי קצת קשה, אבל החום פה מחשל אותך לאט לאט.

<איתי סבג: מי שעם משקפיים גם יכול לשים לב, אתם יכולים להסתכל מאחורה ולראות את הפנים של החללית.

<איתי סבג: זה בעצם 360 מעלות.

אורי מקלב: אלה לוחות השעונים.

<איתי סבג: כן.

אורי מקלב: יפה מאוד.

<מגי אסייג: מהחלל הזה המדהים שכמובן הילדים פה, כל מה שאני יכולה זה להצטער על כך שאני מקצרת כי יש נושא נוסף מיוחד רגיש במינו.

אורי מקלב: אתה רוצה להגיע לחלל?

אורי מקלב: היית רוצה לנסוע?

<איתי סבג: מאוד.

<מגי אסייג: הם עוד יכולים.

אורי מקלב: לא רחוק היום.

<מגי אסייג: נושא נוסף, לא חדש, אבל הוא בליבנו יותר מכל טכנולוגיה, שנקרא הנגשה.

<מגי אסייג: אנחנו במיזם הבנו שזה שאנחנו נותנים את ההזדמנות השווה זה לא מספיק ואנחנו רוצים להיות שווה בין שווים כשאנחנו מאפשרים להנגיש, זאת אומרת שהילדים שלנו מייצרים חשיבה איך אפשר להנגיש את הטכנולוגיה גם לכאלה בעלי צרכים מיוחדים.

<מגי אסייג: לחלק הזה אבקש מראש העיר קרית גת שהיה שותף פעיל בעיר שלו ליום שיא של הנגשה, ואם הוא ירצה לשתף אותנו מה זה הנגשה, אחרי זה גם הרכזת תסביר והילדים יגידו מה הם עשו.

<מגי אסייג: יש לנו פה ילדים שהמציאו אפליקציות לטובת ילדים בעלי מוגבלויות.

אורי מקלב: עם מוגבלויות.

<מגי אסייג: עם מוגבלויות.

<מגי אסייג: תודה על התיקון.

<מגי אסייג: ברשות

<מגי אסייג: כם נשמע אותם.

<אבירם דהרי: קודם כל ברשות שני יושבי ראש הוועדות - - -

אורי מקלב: זו הזדמנות לברך אותך על הפעילות, אבירם.

אורי מקלב: קרית גת מתפתחת, עיר שתתפתח בעתיד, עיר עם הרבה עתיד, אנחנו היום שותפים למאבק שלכם בתחנת הכח, אנחנו ראינו את העבודה הטובה, העלינו את זה על סדר היום גם בדיונים, ציינתי אצלנו בישיבה שהייתה פה, ההכנה המקצועית והאמתית שבאמת נתנה תשובה לכל טענה או בקשה שהייתה, הבאתם את הדברים נכוחה וכולנו מזדהים עם המאבקים שלכם ועם הצרכים שלכם.

יעקב מרגי: אם תרשו לי נימה אישית, הוא למד מתחנת הרכבת.

יעקב מרגי: הוא קטר.

יעקב מרגי: הוא אפילו שרים לא רואה בדרך.

יעקב מרגי: מי שעומד מולו, הוא נוסע כמו קטר ומתקדם.

אורי מקלב: הוא הביא את קרית גת להישגים גדולים.

אורי מקלב: זה כבר לא פריפריה.

<אבירם דהרי: אז באמת גם חבר הכנסת אורי מקלב יו"ר הועדה למדע וטכנולוגיה, תראו, ועדות הכנסת הן כמו שאמר חבר הכנסת יעקב מרגי, הן הלב הפועם של הכנסת.

<אבירם דהרי: פה מתקבלות ההחלטות שאחר כך מתורגמות ליישום בשטח.

<אבירם דהרי: במליאה יש את ההצבעות בסוף ואת התקשורת, אבל כאן זה המקום.

<אבירם דהרי: אז באמת, גם המדע והטכנולוגיה שזה על המפה היום, באמת חבר הכנסת מקלב, זה על המפה.

<אבירם דהרי: אתם שמים את זה על המפה וגם החינוך, התרבות והספורט.

<אבירם דהרי: ברוך השם, אנחנו חווים, אנחנו אישית לא רוצים בחירות.

<אבירם דהרי: רוצים להמשיך ככה.

יעקב מרגי: גם אנחנו לא.

יעקב מרגי: גם אורי לא רוצה וגם אני.

אורי מקלב: אנחנו גם לא רוצים שיהיו בחירות בקרית גת.

אורי מקלב: אתה יכול להמשיך ככה.

אורי מקלב: צריך להגיע להבנה ואנחנו נסדר את זה.

<אבירם דהרי: יש אוירה טובה ואנחנו רוצים להמשיך כך.

<אבירם דהרי: ידידיי, עמיתי, ראשי העיר, ראיתי פה את הלוי פה, רפי, יוניס, עושים איש-איש עבודה - - -

יעקב מרגי: יש פה את חבר הכנסת יונס.

<אבירם דהרי: כן.

<אבירם דהרי: אני לא מכיר אותו עדיין.

אורי מקלב: הוא חדש חדש.

אורי מקלב: יש לו התחלה מצוינת.

<אבירם דהרי: אני כמי שבא מהטכנולוגיה במקור, עוד לפני התפקיד הזה כראש עיר, איש של סטרטאפים וכן הלאה, אני תמיד אוהב טכנולוגיה ולכן כשבאו אודי אנג'ל ומגי להכניס את הנושא הזה, סיסמה לכל תלמיד, קפצנו על המציאה ואנחנו שמחים שהזדמן לנו גם, אני לא יודע אם אתם יודעים, אנחנו העיר הכי מפותחת בנושא טיפול באוכלוסיות בעלות צרכים מיוחדים, אנחנו כבר שנה שניה - - -

יעקב מרגי: הם לא בעלי.

יעקב מרגי: עם צרכים מיוחדים.

<אבירם דהרי: כולנו יש לנו צרכים מיוחדים.

<אבירם דהרי: אבל כל אחד בתחומו.

אורי מקלב: לכולנו יש מגבלות.

אורי מקלב: ודאי.

אורי מקלב: אנחנו לא כל יכולים.

<אבירם דהרי: יש לנו פעילות ענפה בתחום זה ואנחנו כבר שנה שניה מקבלים את אות העיר הנגישה.

<אבירם דהרי: לא רק העיר הנגישה, הארגון הנגיש.

<אבירם דהרי: גם מתחרים בו ערים וגופים וכן הלאה, וזו כבר השנה השנייה.

<אבירם דהרי: אנחנו כבר שבע שנים, בכל פעילות שלנו יש גברת שמתרגמת לשפת סימנים וכן הלאה, לא צריך בשביל זה חוקים.

<אבירם דהרי: המיזם המדהים הזה שפועל כבר שנים אצלנו בהצלחה רבה ורק הולך ומתרחב ואנחנו מאחלים לכל מדינת ישראל שיזכו לזה, זכינו לארח את תחרות הממציאים הצעירים.

<אבירם דהרי: לראות ילדים בכיתה ד' שנותנים להם, כמו שאמרת, הלכה למעשה.

<אבירם דהרי: דרך אגב, אנחנו חייבים לפתוח בדבר תורה, קצר.

<אבירם דהרי: כתוב "לכו בנים שמעו לי יראת השם אלמדכם" דוד המלך אמר.

<אבירם דהרי: לכו בנים שמעו לי, אם אתה רוצה להגיד למישהו משהו, אתה אומר לו "בוא שניה, בוא לשמוע" אבל דוד המלך אומר "לכו בנים שמעו לי".

<אבירם דהרי: מה זאת אומרת לכו בנים?

אורי מקלב: סתירה לכאורה.

<אבירם דהרי: אומרים המפרשים, אתה רוצה לדעת אם הבנים למדו, שמעו?

<אבירם דהרי: לכו הבנים, צאו, צאו לחיים ונראה מה אתם יודעים לעשות.

אורי מקלב: תיישמו את מה שלמדתם.

<אבירם דהרי: ישמו, בואו נראה אתכם מיישמים.

<אבירם דהרי: לכו הבנים שמעו לי.

<אבירם דהרי: אז אנחנו זכינו לראות יישומים, זה פשוט מדהים.

<אבירם דהרי: את זוכרת מגי, עברנו שם ולא רצינו לעזוב.

<אבירם דהרי: בבתי ספר בכל הדרום ילדים בכיתה ד' מציגים פתרונות לאוכלוסיות עם המגבלות בכל התחומים.

<אבירם דהרי: פשוט מדהים.

<אבירם דהרי: יושב לידי יונתן מדימונה, שזכו במקום ראשון.

<אבירם דהרי: נתנו פרגון לדימונה, אבל בכלל כל מי שעבר וראה את ההמצאות האלה, זה הזכיר לי את ימי באוניברסיטה שעשיתי תואר שני באינטליגנציה מלאכותית, היה לי פרופסור בשם סם ברגמן שהיה יועץ ל-CIA, הוא אמר שכל שנה הם עושים קייטנות לילדים ולוקחים מההמצאות של הילדים, כי הם עדיין לא מקובעים, לא מרובעים, אין להם את המגבלה של "אי אפשר" וזה היה פשוט חוויה מדהימה לכל מי שהשתתף.

<אבירם דהרי: יישר כח לכל העוסקים במלאכה.

יעקב מרגי: משפט ברשותך אדוני היושב ראש.

יעקב מרגי: צמצום פערים הוא הדגל שאנחנו נושאים בכל התחומים.

יעקב מרגי: צמצום פערים דיגיטאליים היום זה דבר הכרחי, מדברים על צמצום פערים והמיזמים האלה שנעשים בפריפריה זה דבר גדול ואני חושב שיש להודות ליו"ר ועדת המדע שיזם - - -

אורי מקלב: היום הוא היום שלך.

אורי מקלב: אנחנו רק שותפים.

יעקב מרגי: אני מודה לכם, אני פורש לעיסוקיי.

יעקב מרגי: ניפגש עוד כמה דקות בוועדה אצלי.

<אבירם דהרי: רק עוד נתון אחד שתדעי, קרית גת בעקבות הסיסמה לכל תלמיד שזה ביסודי, אנחנו בתיכונים הפעלנו תכנית "סודקות את תקרת הזכוכית", בנות, יש לנו למעלה מ-400 תלמידות לחמש יחידות במתמטיקה.

אורי מקלב: מאוד יפה.

אורי מקלב: זה באמת היעד שלנו וזה באמת מפעים ומרשים לשמוע את זה.

אורי מקלב: מחר נקיים כאן בכנסת טקס הענקת פרסים לזוכים בתחרות מדענים צעירים על יסודי ותיכון, פיתוחים והמצאות שבעצם הופכות ליישומיות, שחברות הייטק בינלאומיות לוקחות ומפתחות הלאה, חברת אינטל מארחת אותם, גם מחזקת אותם ולוקחת אותם לחוץ לארץ לתחרויות, מאוד יוקרתיות, הכל כדי לתת את האתגרים, לתת להם תמריצים שייקחו אותם למעלה בעניין הזה, לגלות את הכישרונות ולתת להם את החיזוקים בעניין.

אורי מקלב: כל הכבוד, זה צריך להתחיל ביסודי.

<מגי אסייג: בגיל הרך.

<מגי אסייג: יונתן בן דוד הוא מדימונה והוא והחברים שלו בנו אפליקציה שנותנת פתרון, הוא יסביר לנו מה הם עשו.

<יונתן בן דוד: שלום שמי יונתן בן דוד, באתי מבית הספר נווה עמרם מדימונה.

<יונתן בן דוד: לפני שאני מתחיל, בית הספר שלי הוא בית ספר מקדם חשיבה יזמית ועקב כך השכבה שלי שהיא שכבה ד' השתתפה בפרויקט "מנגישים לך עתיד" ששייך לפורטל סיסמה לכל תלמיד.

<יונתן בן דוד: בפרויקט הזה היית צריך להמציא אפליקציה שיכולה לעזור לילדים בעלי צרכים מיוחדים בעזרת טכנולוגיה מתקדמת.

<יונתן בן דוד: בעצם אתם מוזמנים להיכנס לפעילות הרביעית מנגישים עתיד ובה תוכלו לראות את כל התהליך שעברנו.

<יונתן בן דוד: מהו בעצם מקום מונגש, מהו מקום לא מונגש, איך אפשר לעזור לנכים ולילדים בעלי צרכים מיוחדים.

<יונתן בן דוד: ערכנו סקרים בקרב הקהילה וראינו שרוב העונים אמרו "כן, אני מוכן לעזור לילדי וראייטי ולעזור להם" ועקב כך גם המצאנו את האפליקציה "המזמינון".

<יונתן בן דוד: המזמינון היא בעצם אפליקציה שהמטרה שלה היא לגשר בין מתנדבים לבין ילדי וראייטי.

<יונתן בן דוד: האפליקציה מציגה מערכת שעות שכל ילד וראייטי מבקש עזרה, אני יכול להיפגש איתו.

<יונתן בן דוד: בוא נגיד אם דני מבקש עזרה בשעה 17:30 ואני בתור מתנדב פנוי בשעות האלה, אני יכול לבוא אליו, לשחק איתו במשחקי קופסה, לעשות איתו שיעורי בית, לטייל איתו ולעשות איתו עוד המון פעילויות.

<יונתן בן דוד: בנימה אישית, לי זה מאוד חשוב לשמח ילדי וראייטי ואני מבין כמה האפליקציה הזאת היא דרך טובה ואף מעולה לגשר בין אנו המתנדבים לבין ילדי וראייטי.

<יונתן בן דוד: ביום שיא שלנו, בפרויקט מנגישים לך עתיד, אפילו זכינו במקום הראשון מבין 45 בתי ספר בדרום ו-300 תלמידים.

אורי מקלב: יפה מאוד.

אורי מקלב: באמת כל הכבוד.

<אבירם דהרי: זה לא חבר כנסת, זה כבר יושב ראש.

אורי מקלב: באמת יפה.

אורי מקלב: אנחנו נמסור להורים שהוא עשה את זה בצורה מיוחדת.

<מגי אסייג: מנהלת בית הספר שלו פה, המורה שלו.

<מגי אסייג: באמת.

<מגי אסייג: דימונה, אנחנו מודים - - -

אורי מקלב: דימונה - - - מיוחדים.

<מגי אסייג: הפרויקט נעשה גם בצפון ויש לנו את אלחי ממגדל העמק שהוא בנה אפליקציה נוספת שהיא גם לטובת הנושא ואנחנו נזמין את אלחי לדבר על האפליקציה בבקשה.

<אלחי תמיר: שלום תודה רבה על האירוח כאן בכנסת ועל ההזדמנות שניתנה לי להראות את ההמצאה שלי.

<אלחי תמיר: ברשותכם אני אתחיל.

<אלחי תמיר: אני אלחי תמיר, תלמיד כיתה ה' מבית הספר נופים במגדל העמק.

<אלחי תמיר: אני רוצה לשתף אתכם בפרויקט בו השתתפתי שנקרא "מנגישים לך עתיד".

<אלחי תמיר: במהלך הפרויקט חקרנו על אנשים עם מוגבלויות וצרכים מיוחדים.

<אלחי תמיר: אני ילד חולה דושן, שזה בעצם ניוון שרירים שרופאיי עוזרים לי וחוקרים את מחלתי ומנסים לעזור לי, לכן בחרתי לחקור את מחלת הסוכרת ולנסות לעזור לילדים סוכרתיים כי זו המחלה שצריך לעצור.

<אלחי תמיר: אני וחבריי חשבנו איך נוכל לעזור להם וכך נולד הרעיון של המצאה חדשנית, את התוצר שלנו הצגנו ביום שיא ארצי של אזור הצפון, בו זכינו במקום השני.

<אלחי תמיר: מטרת האפליקציה לעזור לחולי סכרת להתמודד עם המוצרים המותאמים להם.

<אלחי תמיר: החולה יזין את ערכי הסוכר שלו ויסרוק ברקוד של המוצר אותו הוא רוצה לצרוך.

<אלחי תמיר: האפליקציה תנתח נתונים ותגיד לו כמה הוא יכול לאכול מהמוצר, ואם לא היא תיתן לו תחליפים מופחתי סוכר.

<אלחי תמיר: בנוסף הפרויקט הזה העצים אותי וממש נהניתי ממנו והכנו להמצאה שלנו חוברת עסקית, אפשר להעביר אותה וכל אחד יכול לראות ולהתנסות איך זה עבד.

אורי מקלב: הפכת את הדיון מדיון מקצועי ומרשים לדיון מרגש מאוד.

אורי מקלב: אתה רואה איזה הישגים יש לך, עם מגבלה, עם מחלה.

אורי מקלב: אנחנו מאחלים לך רפואה שלמה במהרה.

אורי מקלב: בלי שום דבר תגיע להישגים גדולים מאוד ואנחנו מאחלים לך שיהיו לך את היכולות האלה ואת האפשרויות.

אורי מקלב: ריגשת אותנו.

אורי מקלב: בהצלחה.

אורי מקלב: באמת פשוט ביטוי נהדר.

אורי מקלב: חיברת אותנו לעניין.

<מגי אסייג: התחלנו בימים עמוסים של - - - אבל זה נותן את הנחמה שדור העתיד פה איתנו, יש על מי לסמוך, אנחנו בידיים טובות, הילדים האלה מקסימים.

אורי מקלב: זה מחייב אותנו כבר היום.

<מגי אסייג: נכון.

<מגי אסייג: לסיום נושא ההנגשה אני אבקש מהדובר האחרון, מנהל בית הספר אלדהראת, רוזקי אבו הלאל בבקשה.

<רוזקי אבו הלאל: צהריים טובים.

<רוזקי אבו הלאל: אדוני היושב ראש, אורחים נכבדים.

<רוזקי אבו הלאל: קודם כל אני רוצה להודות למנהל המיזם מר אודי אנג'ל והמנכ"לית מגי אסייג, שאת האמת, בבית הספר שלנו היו חמישה מחשבים על המדף עם אבק עליהם.

<רוזקי אבו הלאל: המילה "מחשב" היה מכניס אותם לדיכאון טוטאלי ופחד וחרדה.

<רוזקי אבו הלאל: לא אגדיר את זה פחד, אלא חרדה, כי לא ידענו מה זה מחשב וקניתי הרבה השתלמויות, גם בעזרת משרד החינוך, השתלמויות למורים, וזה גם לא עזר.

<רוזקי אבו הלאל: כי צריך כל הזמן לעבוד עם המחשב על מנת לתרגל ולהיכנס למוח שלו, או שהוא ייכנס למוח שלך.

<רוזקי אבו הלאל: ביום בהיר כזה באו הגברת מגי ואודי לכפר ערערה, הם היו אורחים במועצה המקומית והזמינו אותנו שם לאירוע שיסביר לנו את המיזם שלהם "סיסמה לכל תלמיד" לא ידענו מה זה המיזם ולא שמענו עליו גם.

<רוזקי אבו הלאל: את האמת אני מהר קפצתי על המציאה הזאת, אמרתי שאני חושב שזו הזדמנות אחרונה בשבילנו להיכנס לעולם ההייטק והטכנולוגיה ואנחנו יודעים שהעולם דוהר בטכנולוגיה ובמדעים, במיוחד במדינת ישראל.

<רוזקי אבו הלאל: ידעתי שזה רק עניין של זמן וכמה שנים שגם ההוראה תיכנס לטכנולוגיה.

<רוזקי אבו הלאל: לפני עשר שנים זה לא היה.

<רוזקי אבו הלאל: לפני שש שנים נכנסה אלינו הגברת אסייג ונתנה לנו מחשבים ומה שהיה חשוב יותר, המטמיעים.

<רוזקי אבו הלאל: יש לנו מטמיע ולפעמים שניים שהם צמודים לבית הספר וזה מאות ואלפי שעות ומאות אלפי שקלים השקיעו בבית הספר שלנו ואני מודה לכם.

<רוזקי אבו הלאל: כל הזמן אנחנו לומדים ומלמדים את התלמידים שלנו ויש לנו קבוצת נאמני מחשב, שהסיפור שלנו, היינו בטיול, יש לנו תלמיד לבקן שבכה בטיול לגן החיות ברמת גן שהוא לא ראה טוב.

<רוזקי אבו הלאל: הוא נגע ללב התלמידים נאמני המחשב, הם עשו ישיבה בבית הספר ואמרו "אנחנו רוצים לעזור לתלמיד הזה" ולא ידענו איך לעזור לו כי הוא לא רואה טוב בכלל.

<רוזקי אבו הלאל: למזלנו בערך לפני שנה היה פרויקט של הנגשת העתיד לתלמידים ולבעלי צרכים מיוחדים בנהריה ואנחנו השתתפנו בו והתחלנו לפתח מוצר, משקפיים שנשלטים על ידי שעון שהשעון מכוון את המשקפיים והמשקפיים נותן בכל מזג אויר ובכל מרחק יכול לכוון אותו כל תלמיד שזקוק לראייה ולפעמים במזג אויר כשיש ערפל או משהו גם רואים בזה.

<רוזקי אבו הלאל: הכנסנו אפליקציה וכרטיס זיכרון וכל מיני דברים, אנחנו באמצע הפיתוח ואנחנו רוצים לתרום את זה לכל תלמיד ואנחנו רוצים להחזיר, לא רק לקבל.

<רוזקי אבו הלאל: אנחנו למדנו גם לקבל וגם להחזיר ולתרום למדינה ולאודי, בכסף של אודי, שהשתמשנו בו, אנחנו רוצים להחזיר לחברה את המיזם הזה, אנחנו רוצים לעזור לכל תלמיד שזקוק, בלי כסף, בלי שום דבר, אם אנחנו נצליח לעשות את הפרויקט הזה ולמכור אותו ונתרום את כל הכסף לקהילה ולמדינה ולחברה היהודית והערבית.

<רוזקי אבו הלאל: אני לא רוצה לחזור על הדברים שאמר עמיתי משפרעם על דו הקיום, אנחנו ממש גם יש לנו עם קציר שהם שכנים שלנו, שיתוף פעולה.

<רוזקי אבו הלאל: היום אנחנו מאמינים בטכנולוגיה ומאמינים שאנחנו יכולים להתקדם בטכנולוגיה, להכניס אותה להוראה.

<רוזקי אבו הלאל: למדו גם בשיטות חקר לראייה, המטמיעים ונאמני המחשב ישבו ביחד ונכנסו למחקרים מדעיים והיום אנחנו בשלבי סיום למיזם שלנו ולפרויקט.

<רוזקי אבו הלאל: הצגנו את הפרויקט שלנו וקיבלנו גם מקום ראשון בנהריה על הפרויקט הזה.

<רוזקי אבו הלאל: אני רוצה להודות לסיסמה לכל תלמיד מכל הלב.

<רוזקי אבו הלאל: אנחנו לא נחזיר לכם 2% ממה שנתתם לנו, תגידי לי "תיסע לכל העולם", אני אעשה בשבילכם, אני מגויס יום ולילה לפרויקט סיסמה לכל תלמיד, אתם הנשמה שלנו.

<רוזקי אבו הלאל: אני באמת לא יכול לבטא את התודה.

אורי מקלב: מרגישים את ההתרגשות, זה משהו מתוך הלב.

אורי מקלב: תודה רבה גדולה.

<מגי אסייג: תודה.

<מגי אסייג: יוסי אתה רוצה לומר משהו?

<יוסף רוזן: אני סגן יו"ר המיזם, יו"ר המיזם הוא אודי אנג'ל שנבצר ממנו להיות כאן היום.

<יוסף רוזן: משפט אחד, היות ואנחנו באיחור של זמן ואני אדבר מאוחר יותר.

<יוסף רוזן: אני רוצה להודות ליושב הראש ולחברי הוועדה על האירוח, על הזמן ועל תשומת הלב.

<יוסף רוזן: רק במשפט אחד אומר, כל מה שראיתם מתבצע ב-200 בתי ספר ומשתתפים בו 100,000 תלמידים.

<יוסף רוזן: כדי לכסות את כל בתי הספר בפריפריה הגיאוגרפית והחברתית, אנחנו צריכים להגיע ל-1,000 בתי ספר וכל מה שחסר זה מעט תקציב.

<יוסף רוזן: אם הכנסת הזו, הוועדות של הכנסת והכנסת עצמה יאפשרו להקצות את התקציב, לא מדובר במיליארדים, מדובר בסכומים לא גדולים, לדעתי תהיה המהפכה הגדולה ביותר במדינת ישראל וזה תלוי בכם, חברי הכנסת.

<יוסף רוזן: אני רוצה לנצל את ההזדמנות להגיד תודה למנהלת אגף החינוך שלנו זהבה שכל פרויקט כזה - - -

אורי מקלב: זה ראש עיר שיודע להודות לעובדים שלו ומכבד את העובדים שלו.

אורי מקלב: אני מסיים את הדיון.

אורי מקלב: קודם כל לכם תודה רבה, אני מודה לחברי הוועדה, לחבר הכנסת ואיל שנמצא איתנו ולחבר הכנסת מרגי שיזם את היום הזה, ולכם, באמת המיזם, הפרויקט סיסמה לכל תלמיד, עם כל הנלווים וכל המטמיעים, מנהלי בתי הספר, תלמידים, משרד החינוך, כל מי ששותף בעניין, באמת התרשמנו באופן בלתי רגיל, זו עליית מדרגה בחינוך הטכנולוגי, אין ספק.

אורי מקלב: זה לא רק הפרויקטים והאפליקציות, זה עצם ההכנסה, אמצעי החינוך להגיע לפרויקט כזה.

אורי מקלב: אבל כל החשיפה שלכם וההטמעה שלכם ובעצם להביא את זה למקום מתקדם יותר, יש לכם הרבה זכויות והחלק אולי שאנחנו פחות מרוצים, זה באמת שזה לא מקיף את כולם.

אורי מקלב: אנחנו רואים שזה מחייב, כשרואים את ההצלחה והיכולות רואים כמה שזה באמת מועיל, כמה שזה משפיע, כמה שזה מקדם, אנחנו רואים שכולם צריכים לקבל את זה.

אורי מקלב: נעשה הכל, אנחנו נעשה דיון, גם לא הספקנו לשמוע את משרד החינוך.

אורי מקלב: נעשה את הכל ביום הזה בשיתוף הפעולה של חברי כנסת שעומדים, במיוחד בהובלה של חבר הכנסת מרגי, אנחנו נהיה שותפים שהפרויקט הזה יהיה באמת לכל תלמיד.

אורי מקלב: סיסמה לכל תלמיד לא יהיה מיזם, יהיה תכנית של כולם.

אורי מקלב: שיהיה לכם יום טוב והמשך דיונים פורים ומהנים.

<מגי אסייג: תודה רבה.

<מגי אסייג: מי שלא מגיע לוועדת החינוך מוזמן להסתובב בתערוכה.